I bilag I vises tærskelværdierne for mobilisering af fonden ved "større katastrofer", som var gældende i 2015, og bilag II indeholder en "oversigt over ansøgninger", som udløste støtte i løbet af året, herunder relevante finansielle oplysninger.

Da der med ændringen af EUSF-forordningen i 2014 blev mulighed for at udbetale forskud til sandsynlige støtteberettigede stater, sørgede Kommissionen for, at de nødvendige budgetvilkår var til stede i EU-budgettet for 2015 og kunne således godkende udbetalingen af forskud for de tre ansøgninger, der var modtaget i løbet af året.

I 2015 modtog Kommissionen et relativt lille antal ansøgninger om EUSF-støtte. Kun tre ansøgninger blev indgivet i løbet af året vedrørende to tilfælde af oversvømmelser i Grækenland og strengt vintervejr i Bulgarien. Kommissionen vurderede alle tre ansøgninger positivt.

RUMÆNIEN – forårsoversvømmelser 2014

I april og maj 2014 blev store dele af Rumænien ramt af omfattende oversvømmelser, som forårsagede ødelæggelser af offentlige og private infrastrukturer, private hjem og i landbruget. Rumænien ansøgte om EUSF-støtte den 9. juli 2014 inden for fristen på 12 uger efter konstateringen af de første skader den 19. april 2014.

Den indgivne ansøgning vedrørte en katastrofe "i et naboland" med henvisning til, at dele af Rumænien var blevet ramt af den samme katastrofe, som indtraf i Serbien den 14. maj 2014, og som Kommissionen tidligere havde anerkendt som en større katastrofe. Efter en vurdering af vejrforholdene kom Kommissionen imidlertid til den konklusion, at de rumænske myndigheders oplysninger ikke gav mulighed for at henføre alle de skader, der var gjort gældende (indtruffet allerede den 19. april), til den samme katastrofe, som havde ramt Serbien. Kommissionen bad derfor Rumænien om at revidere og opdatere sin ansøgning og udelukke skader, som var opstået før den 14. maj 2014.

Den 29. september 2014 indgav Rumænien en revideret ansøgning, som begrænsede sig til skader forårsaget efter den 14. maj 2014, og hvori de samlede direkte skader blev anslået til 167,927 mio. EUR. Dette beløb svarede til 0,13 % af Rumæniens Bruttonationalindkomst (BNI). Eftersom de samlede direkte skader stadig lå under tærskelværdien for større katastrofer og tærskelværdien for regionale katastrofer som fastlagt i artikel 2, stk. 3, i forordningen ikke var nået, blev ansøgningen vurderet positivt i henhold til "nabolandsbestemmelsen" i artikel 2, stk. 4. Den 9. april 2015 besluttede Kommissionen at foreslå Budgetmyndigheden (Parlamentet og Rådet) at bevilge EUSF-midler svarende til 4 198 175 EUR. Det finansielle bidrag blev udbetalt til Rumænien den 21. august 2015.

RUMÆNIEN – sommeroversvømmelser 2014

Rumænien indgav endnu en ansøgning om EUSF-støtte for skader forårsaget af kraftig nedbør og efterfølgende oversvømmelser og jordskred i det sydvestlige Rumænien i perioden fra slutningen af juli til midten af august 2014. Katastrofen forvoldte skader på offentlige og private infrastrukturer, virksomheder og i landbruget samt på kulturarven og private hjem.

Kommissionen modtog ansøgningen den 3. oktober 2014, dvs. inden for fristen på 12 uger efter registreringen af de første skader den 28. juli 2014. På Kommissionens anmodning blev der fremsendt yderligere oplysninger, herunder en revideret opgørelse af skaderne, den 13. januar 2015.

De rumænske myndigheder vurderede, at de samlede direkte skader forårsaget af katastrofen løb op i 171,911 mio. EUR, svarende til 0,13 % af Rumæniens BNI, hvilket ligger under tærskelværdien for større katastrofer.

Følgelig blev ansøgningen behandlet på grundlag af kriterierne for "regionale katastrofer". Ansøgningen fra Rumænien vedrørte en enkelt NUTS 2-region, nemlig "Sud-Vest Oltenia". De rapporterede direkte skader på 171,911 mio. EUR svarede til 1,64 % af BNP i denne region (10 480 mio. EUR baseret på 2011-tal), hvilket lå over tærskelværdien for regionale katastrofer, og opfyldte dermed kriteriet for støtte fra fonden.

Den 9. april 2015 besluttede Kommissionen at foreslå Budgetmyndigheden at bevilge EUSF-midler svarende til 4 297 775 EUR. Det finansielle bidrag blev udbetalt til Rumænien den 21. august 2015.

BULGARIEN – sommeroversvømmelser 2014

Ligesom Rumænien blev Bulgarien udsat for vedvarende og kraftige regnskyl i slutningen af juli og begyndelsen af august 2014, som forvoldte betydelige skader på offentlige og private infrastrukturer, virksomheder, private hjem og ejendele samt i landbruget.

Bulgarien indgav sin ansøgning til Kommissionen den 23. oktober 2014, dvs. inden for fristen på 12 uger efter konstateringen af de første skader den 31. juli 2014. Der blev fremsendt opdateret information, som var nødvendig for at afslutte vurderingen, den 12. november 2014.

De bulgarske myndigheder skønnede, at de samlede direkte skader som følge af katastrofen beløb sig til 79,344 mio. EUR, svarende til 0,20 % af Bulgariens BNI. Følgelig blev ansøgningen behandlet på grundlag af kriterierne for "regionale katastrofer". Bulgariens ansøgning vedrørte en enkelt NUTS 2-region, nemlig "Severozapaden" i det nordvestlige Bulgarien, en af de fattigste regioner i EU. De rapporterede direkte skader på 79,344 mio. EUR svarede til 2,9 % regionens BNP (2 732 mio. baseret på 2011-tal) og lå dermed over tærskelværdien på 1,5 % af BNP for regionale katastrofer. Ansøgningen fra Bulgarien opfyldte derfor kriterierne for støtte fra fonden.

Den 9. april 2015 besluttede Kommissionen at foreslå Budgetmyndigheden at bevilge EUSF-midler svarende til 1 983 600 EUR. Det finansielle bidrag blev udbetalt til Bulgarien den 21. august 2015.

ITALIEN – efterårsoversvømmelser 2014

Mellem den 9. oktober og 18. november 2014 blev store dele af det nordvestlige Italien ramt af tilbagevendende perioder med strenge vejrforhold, hvor kraftige regnskyl og efterfølgende oversvømmelser og jordskred forvoldte alvorlige skader på offentlige og private infrastrukturer, virksomheder, private hjem og ejendele samt i landbruget.

Kommissionen modtog ansøgningen den 23. december 2014, dvs. inden for fristen på 12 uger efter konstateringen af de første skader den 9. oktober 2014. På Kommissionens anmodning blev der fremsendt yderligere oplysninger, herunder en lettere revideret opgørelse af skaderne, den 3. februar 2015.

De italienske myndigheder anslog de samlede direkte skader som følge af katastrofen til 2 241,052 mio. EUR, hvilket er under den tærskelværdi for mobilisering af EUSF ved "større katastrofer", som gjaldt for Italien i 2014 (dvs. 3 mia. EUR i 2011-priser).

Følgelig blev ansøgningen behandlet på grundlag af kriterierne for "regionale katastrofer". Fem italienske NUTS 2-regioner, nemlig Emilia-Romagna, Liguria, Lombardiet, Piemonte og Toscana blev direkte berørt. Ud fra de tal, som de italienske myndigheder havde fremlagt, svarede de forvoldte skader i de fem regioner til 1,84 % af det vægtede gennemsnitlige regionale BNP og lå dermed over tærskelværdien for regionale katastrofer på 1,5 % af BNP. Ansøgningen fra Italien var dermed berettiget til støtte fra EUSF.